Pääministeri Antti Rinne (sd) aikoo osallistua lauantaina Pride-marssille.

Pääministeri Antti Rinne (sd) korostaa, etteivät ihmisoikeudet ole mielipidekysymys. Inka Soveri / IL

Vuonna 2010 silloinen ulkoministeri, kokoomuksen Alexander Stubb kohahdutti vanhoillista väkeä toimimalla Helsinki Pride -tapahtuman suojelijana ja osallistumalla Pride-viikon avajaisiin. Yhdeksän vuotta myöhemmin demari-pääministeri Antti Rinne marssii sateenkaariväen kulkueessa ensimmäisenä suomalaisena pääministerinä.

– Olen itse sitä ikäluokkaa, että olen elänyt ajan, jolloin rikoslaissa syrjittiin seksuaalivähemmistöjä. Vuonna 2019 tuntuu täysin käsittämättömältä, että vielä vuonna 1971 homoseksuaalisuus oli rikos, että vielä vuonna 1981 se katsottiin sairaudeksi ja että vasta vuonna 1995 kiellettiin syrjiminen seksuaalisen suuntautumisen vuoksi. En voi edes kuvitella, kuinka omituiselta edellinen virke tuntuu kaksikymppisistä nuorista suomalaisista. On kuitenkin tärkeää kirjoittaa tuo virke, sillä se osoittaa, että maailma muuttuu parempaan suuntaan, Rinne kertoo tiedotteessaan.

Pääministerin mukaan maailma ei muutu itsestään, vaan sen muuttamiseen tarvitaan rohkeita ihmisiä.

– Vaikka ympäröivä yhteiskunta on ollut jopa vihamielinen, rohkeat ihmiset ovat pitäneet päänsä pystyssä. He ovat kulkeneet ylpeänä eteenpäin kohti yhdenvertaisuutta, jotta kaikki voisivat olla juuri sitä mitä ovat. He ovat kulkeneet eteenpäin, jotta kenenkään ei enää tarvitsisi murtua, Rinne toteaa.

Juttu jatkuu kuvan jälkeen.

Sateenkaaren värit symboloivat ihmisten yhdenvertaisuutta. Kreeta Karvala

Kunniakas historia

Pääministeri Rinteen mukaan seksuaali- ja sukupuolivähemmistöjen historia on kunniakas, mutta heidän kohtelunsa historia ei ole sitä.

– Seksuaali- ja sukupuolivähemmistöt ovat kulkeneet pitkän ja aivan liian kivisen tien. Matkalle kohti tasa-arvoa on mahtunut epäasiallista ja epäoikeudenmukaista kohtelua, syrjintää ja pelkoa.

Pääministeri iloitsee siitä, että seksuaali- ja sukupuolivähemmistöjen ei enää tarvitse kulkea yksin, sillä esimerkiksi viime vuonna Pride-kulkueeseen osallistui poliisin mukaan lähes 100 000 ihmistä. – Se osoitti upealla tavalla, että suomalaiset haluavat puolustaa ihmisoikeuksia ja lisätä tasa-arvoa ja yhdenvertaisuutta. Ne ovat myös hallitukselleni tärkeitä asioita.

Rinne korostaa, että Suomen perustuslain mukaan ihmiset ovat yhdenvertaisia lain edessä.

– Ihmisoikeudet kun eivät ole mielipidekysymys eikä toisten ihmisten rakkaus ole keneltäkään pois - varsinkaan poliitikoilta.

Rinne myös uskoo, että tänä vuonna Pride-marssilla rikotaan viimevuotinen osallistujaennätys.

– Olen itsekin mukana lauantain Helsinki Pridella ensimmäisenä Suomen pääministerinä. Maailma ei ole valmis, mutta suunta on eteenpäin kohti entistä tasa-arvoisempaa yhteiskuntaa - yhdessä, Rinne päättää.